# מסלול הטבה מס' 2 – תמיכה בחדשנות טכנולוגית של התעשייה בשיתוף עם גורמי ממשל

## כללי

* 1. הרשות הלאומית לחדשנות טכנולוגית (להלן: "**רשות החדשנות**") מסייעת ומעודדת לקדם, במישרין או בעקיפין, חדשנות טכנולוגית בתעשייה בישראל באמצעות מגוון מסלולים, כלים ופעולות המבוצעים על ידה.
  2. מסלול הטבה מס' 2 – תמיכה בחדשנות טכנולוגית של התעשייה בשיתוף עם גורמי ממשל (להלן: "**מסלול ההטבה**") יאפשר לתאגידים הפועלים בתחום הטכנולוגיה לבצע מחקר ופיתוח לרבות תכניות להפעלת מתקני הרצה (פיילוטים) במגוון מערכות חדשנות (אקוסיסטם) לרבות אלו העתירות ברגולציה ובהשפעה ממשלתית בהן, תוך הגברת תפיסת הערך הכלכלי הנוצר בישראל. שיתוף גורמי הממשל במסלול ההטבה יגדיל את השפעתם על ביסוס מערכות החדשנות בתחומי אחריותם, ינגיש את הרגולציה, את נכסי המדינה ואת התשתיות הציבוריות עבור הציבור ויטיב את רמת הידע והמקצועיות של רשות החדשנות ושל הממשלה בקידום מערכות חדשנות אלו.
  3. מטרת מסלול ההטבה הינה לתת מענה לכשלי שוק הקיימים במערכות חדשנות חדשות וצומחות, לרבות בשל רגולציה והשפעה ממשלתית, ובאים לידי ביטוי ברמות סיכון טכנולוגי ומורכבות ביצועית גבוהה, בגישה מוגבלת לאתרי הרצה או בקבלת אישורים רגולטוריים עבורם.
  4. האמור במסלול הטבה זה, יחול על כל אחד ממסלולי המשנה המפורטים בנספחים של מסלול ההטבה, אלא אם נאמר מפורשות אחרת בגוף מסלול המשנה.

## הגדרות

במסלול הטבה זה, לרבות מסלולי המשנה המפורטים בסעיף 4, תיוחד למונחים הבאים ההגדרה המופיעה בסעיף זה זולת אם הוגדר אחרת בחוק החדשנות, בגוף מסלול ההטבה או במסלולי המשנה המפורטים בסעיף 4. מונח שלא הוגדר במפורש במסלול הטבה זה תינתן לו המשמעות בהתאם לחוק החדשנות.

### "אתר האינטרנט"

אתר האינטרנט של רשות החדשנות שכתובתו: [www.innovationisrael.org.il](http://www.innovationisrael.org.il).

### "אתר הרצה"

אתר פיזי או אחר בו מופעל מתקן ההרצה.

### "בקשה"

בקשה לקבלת הטבה בתקופה מסוימת במסגרת תכנית.

### "גורם ממשלתי רלבנטי"

הגורם הממשלתי עמו מבוצע במשותף מסלול המשנה, כמפורט בסעיף 4.

### "הטבה", "העברת זכויות ייצור", "חדשנות טכנולוגית", "מחקר", "מוצר", "מוצר חדש", "מנכ"ל רשות החדשנות", "פיתוח", "שיפור מהותי במוצר קיים", "שיפור מהותי בתהליך קיים", "ראש רשות החדשנות", "תכנית" ו-"תכנית מאושרת".

כהגדרת מונחים אלה בחוק החדשנות.

### "ועדת מחקר" או "הוועדה"

ועדת המחקר הפועלת מכוח מסלול הטבה מס' 1 של רשות החדשנות - קרן המו"פ, אשר משמשת כוועדת המחקר במסגרת מסלול הטבה זה.

### "חוק החדשנות"

החוק לעידוד מחקר, פיתוח וחדשנות טכנולוגית בתעשייה, התשמ"ד- 1984.

### "מבקש" או "מגיש הבקשה"

תאגיד שהתאגד ונרשם כדין בישראל ופועל בהתאם לדיני מדינת ישראל אשר הגיש בקשה לקבלת הטבה המוענקת במסגרת מסלול ההטבה ומסלולי המשנה שבו.

### "מסלול משנה"

אחד ממסלולי המשנה של מסלול ההטבה כמפורט בסעיף 4.

### "מימון משלים"

מימון הניתן לתכנית מאושרת ע"י מגיש הבקשה או ע"י גורם מממן אחר שאינו הממשלה או רשות החדשנות, ובנוסף עם המענק משלים אותו להיקף של 100% מהתקציב המאושר.

### "מענק"

מימון הניתן על ידי רשות החדשנות למקבל האישור לשם ביצוע התכנית המאושרת במסגרת התקציב המאושר.

### "מתקן הרצה"

אבטיפוס, דגם ניסוי או מתקן חצי חרושתי, המשמש לבדיקת התכנות, להוכחת ערך או להצפת שינויים ושיפורים של טכנולוגיה קיימת, בסביבת עבודה המדמה באופן חלקי או מלא את שוק המטרה שלה. בנוסף, יישומם יהיה בקנה מידה ובטווח זמן מוגבלים, ולפני יציאה לייצור סדרתי או לכניסה מסחרית לשוק.

### "שליטה"

כמשמעותה בחוק ניירות ערך, התשכ"ח-1968.

### "תכנית רב שנתית"

תכנית לתקופה של בין 12 חודשים ל-36 חודשים, כפי שתקבע הוועדה.

### "תכנית שנתית"

תכנית לתקופה של עד 12 חודשים, כפי שתקבע הוועדה.

### "תקציב מאושר"

סך התקציב של תכנית מאושרת, המורכב מהמענק ומהמימון המשלים, הכולל הוצאות מוכרות שאושרו ע"י הוועדה, בהתאם לנהלים הרלבנטיים שייקבעו על-ידה.

## הוועדה

### תפקידי הוועדה וסמכויותיה

* + 1. לוועדת המחקר הסמכות לקבל כל החלטה הדרושה לשם הפעלת המסלול (ככל שאינן סותרות את הוראות חוק החדשנות, התקנות, הכללים, הנהלים וההוראות שנקבעו מכוחו) ובכלל זה:
       1. לדון בכל בקשה המוגשת במסגרת מסלולי המשנה.
       2. לבחון את הבקשות המוגשות במסגרת מסלולי המשנה בהתאם לתנאי הסף ואמות המידה ולאשר אותן.
       3. לעשות כל פעולה לצורך בחינה וההערכה של מצגיו של המבקש, לרבות בנוגע לאופן ביצוע התכנית.
       4. לקבוע תנאים מוקדמים לכניסתו של אישור התכנית לתוקף.
       5. לקבוע את התנאים לביצוע התכנית המאושרת, לרבות אבני דרך, לוחות זמנים והיות התכנית שנתית או רב שנתית.
       6. לאשר או לפסול באופן מלא או חלקי, בהתאם לנהלים שקבעה הוועדה, כל שינוי שמבוקש לבצע בתכנית המאושרת לעומת הבקשה המקורית.
       7. לעקוב אחר ביצועה של תכנית מאושרת, ולהחליט האם לקבוע לה תנאים ואבני דרך.
       8. לאשר הארכת תקופת הביצוע של התכנית המאושרת ללא תוספת תקציבית עד לניצול מלא של התקציב המאושר.
       9. לאשר קיצור תקופת הביצוע של התכנית המאושרת ככל שנוצל התקציב המאושר במלואו והוגשמו יעדי התכנית המאושרת.
       10. לבטל או להפסיק תמיכה בתכנית מאושרת.
       11. לקבוע ולפרסם נהלים לביצוע מסלול הטבה זה ומסלולי המשנה שבו.
    2. ראש רשות החדשנות יהיה רשאי למנות ועדות משנה מקרב חברי ועדת המחקר ולקבוע את פעולות העזר שוועדות המשנה יוכלו לבצע לשם פעילות הוועדה.

### גמול

חברי הוועדה מקרב הציבור יהיו זכאים לגמול עבור השתתפותם בישיבות הוועדה, זאת בהתאם לנוהל אשר נקבע על-ידי מועצת רשות החדשנות לעניין זה.

### ממלא מקום יו"ר הוועדה

* + 1. אחד מחברי הוועדה מקרב עובדי רשות החדשנות אשר ימונה ע"י ראש הרשות ומנכ"ל הרשות, יוסמך לשמש כממלא מקום של מנכ"ל הרשות בתפקיד ממלא מקום יו"ר הוועדה.
    2. עובד רשות זה יוכל לשמש כממלא מקום יו"ר הוועדה בכפוף למתן הרשאה בכתב מראש הרשות קודם לדיון הפרטני של הוועדה.

## מסלולי המשנה שיופעלו במסגרת מסלול ההטבה

במסגרת מסלול ההטבה יופעלו מסלולי משנה כדלקמן:

* 1. **מסלול לתמיכה משותפת עם משרד הבריאות ומטה המיזם הלאומי ישראל דיגיטלית במשרד לשוויון חברתי**: מטרת מסלול משנה זה הינה לעודד מחקר ופיתוח לרבות מתקני הרצה של טכנולוגיות רפואה, בריאות ומזון, לטובת קידום תעשיות ישראליות בתחומים טכנולוגיים אלו, כחלק ממערכות החדשנות הללו בישראל, הכל כמפורט **בנספח א'**.
  2. **מסלול לתמיכה משותפת עם משרד התחבורה והבטיחות בדרכים**: מטרת מסלול משנה זה הינה לתמוך בקידום חדשנות טכנולוגית ובפרט במתקני הרצה של טכנולוגיות ותפיסות הפעלה חדשניות של טכנולוגיות במערך התחבורה, בעלות פוטנציאל לעידוד מעבר לתחבורה ציבורית, הפחתת תאונות דרכים, הקטנת גודש, וצמצום השימוש בנפט, הכל כמפורט **בנספח ב'**.
  3. **מסלול לתמיכה משותפת עם המשרד להגנת הסביבה**: מטרת מסלול משנה זה הינה לתמוך במחקר ופיתוח לרבות מתקני הרצה של טכנולוגיות חדשניות בתחומי סביבה, במטרה להגדיל את מספר הפיתוחים הטכנולוגיים המגיעים לשלב בחינת היתכנות הטכנולוגיה בקנה מידה תעשייתי, הכל כמפורט **בנספח ג'**.
  4. **מסלול לתמיכה משותפת עם רשות החברות הממשלתיות** **במשרד האוצר**: מטרת מסלול משנה זה הינה לתמוך במחקר ופיתוח לרבות מתקני הרצה של טכנולוגיות אשר ייושמו בחברות ממשלתיות ואשר יקדמו התפתחות מערכות חדשנות נוספות בישראל, הכל כמפורט **בנספח ד'**.
  5. **מסלול לתמיכה משותפת עם משרד החקלאות ופיתוח הכפר:** מטרת מסלול משנה זה הינה לעודד מחקר ופיתוח לטובת קידום תעשיית האגרוטק כחלק ממערכת החדשנות במגזר החקלאי בישראל, הכל כמפורט **בנספח ה'**.
  6. **מסלול לתמיכה משותפת עם מערך הסייבר הלאומי במשרד ראש הממשלה**: מטרת מסלול משנה זה הינה לעודד מחקר ופיתוח לרבות מתקני הרצה של טכנולוגיות הגנה בסייבר, לטובת קידום יכולות תעשיית הגנת הסייבר בישראל, שיפור היכולת התחרותית שלה ומיצובה בחזית התחום מבחינה עולמית, הכל כמפורט **בנספח ו'**.

## אופן הגשת הבקשה

### מסגרת ההגשה

הליך הגשת הבקשה, בכל אחד ממסלולי המשנה, יעשה באחת או יותר משלוש הדרכים המפורטות להלן, כפי שנקבע במסגרת מסלול המשנה:

* + 1. **קול קורא**
       1. רשות החדשנות תפרסם מעת לעת, בשיתוף הגורם הממשלתי הרלבנטי, פניה לציבור להגשת בקשות לקבלת מענק. הפניה לציבור תכלול, בין היתר, את כל תחומי הפעילות בגינם ניתן יהיה לקבל את המענק, את שלבי המחקר ו/או הפיתוח לרבות מתקני הרצה של התכנית, את תקופת התכנית השנתית או הרב שנתית, את אופן הגשת הבקשות וכן את המועד האחרון להגשת הבקשות. בקשה לקבלת מענק תעשה בכפוף ובהתאם לתנאים שיפורטו בפניה לציבור.
       2. בפני הוועדה תובאנה כל הבקשות שהוגשו עד למועד האחרון להגשת הבקשות והן ייבחנו זו מול זו, בהתאם לתקציב שהוקצה לקול הקורא. הוועדה לא תדון בבקשות שהוגשו באיחור.
    2. **הגשה שנתית-שוטפת**
       1. הגשת בקשות לקבלת מענק תתאפשר במהלך כל השנה, בהתאם להוראות והכללים המצוינים בגוף מסלול המשנה.
       2. בכל תקופה כפי שיקבע בנהלי מסלול המשנה, תובאנה בפני הוועדה כל הבקשות שהגיעו עד לאותו מועד והן ייבחנו זו מול זו, בהתאם לתקציב שהוקצה. בקשות שתגענה לאחר מועד הדיון תידונה, ככל שיישאר תקציב, במועד אחר שיקבע יו"ר הוועדה וייבחנו גם הן זו מול זו.
    3. **הגשה במועדים שנקבעו מראש** 
       1. הגשת בקשות לקבלת מענק תתאפשר במספר מועדים קבועים מראש במהלך השנה, בהתאם להוראות והכללים המצוינים בנוהל מסלול המשנה.
       2. בפני הוועדה תובאנה כל הבקשות שהוגשו עד למועד האחרון להגשת בקשות והן ייבחנו זו מול זו.

### תנאי סף למתן הטבה

על מגיש בקשה במסגרת מסלול הטבה זה לעמוד להנחת דעתה של ועדת המחקר בכל תנאי הסף הבאים במצטבר. יובהר ויודגש כי די באי-עמידה באחד מתנאי הסף הבאים כדי להביא לפסילת הבקשה כולה, וכי תנאים אלו יחולו בכל אחד ממסלולי המשנה, אלא אם נקבע אחרת במפורש במסגרת מסלול המשנה:

* + 1. המבקש עתיד כתוצאה מביצוע התכנית לפתח בישראל, על ידי תושבי ישראל, מוצר חדש או מוצר קיים שהוכנס בו שיפור משמעותי, אלא אם כן שוכנעה ועדת המחקר, מנימוקים שיירשמו, כי לביצועה של התכנית חיוני כי חלק מהתכנית יבוצע שלא בישראל או שלא בידי תושבי ישראל.
    2. המבקש יעמוד בהסדרי הידע והקניין הרוחני המפורטים בסעיף 11.2 להלן.
    3. המבקש אינו עומד לבצע את התכנית, על פי הזמנה של אחר, תמורת תשלום מלא או חלקי הניתן כנגד מתן זכויות בעלות, חלקית או מלאה, בידע או במוצר.
    4. אין למגיש הבקשה, בקשה זהה אשר נבחנת במסלול משנה אחר. למען הסר הספק, במידה והוועדה דחתה את בקשת מגיש הבקשה, מגיש הבקשה יהיה רשאי להגישה בשנית, למסלול משנה אחר, וזאת תוך עמידה בכלל תנאי מסלול המשנה.
    5. המבקש אינו עומד לקבל, לשם ביצוע התכנית, סיוע מימוני מהממשלה או מרשות החדשנות שלא לפי הוראות מסלול משנה זה.
    6. התכנית אינה כוללת ביצוע מחקר שאושר כמחקר מדעי בהתאם לחוק מס הכנסה (הטבות להשקעה בניירות ערך שתמורתם נועדה למחקר מדעי), התשמ"ד-1983.
    7. המבקש אינו בעלי חשבונות מוגבל ואינו נמצא בתהליך כינוס נכסים, הקפאת הליכים, פירוק וכדומה.
    8. המבקש ובעלי השליטה בו עומדים בדרישות תקנות לעידוד מחקר ופיתוח בתעשייה (התניית אישורים – שכר מינימום), התשע"א-2011.

### טופס הבקשה ומסמכים נלווים

* + 1. בקשה לקבלת הטבה תוגש לרשות החדשנות על גבי טופס ייעודי, ערוכה לפי הכללים והנהלים שהוועדה קבעה או תקבע מפעם לפעם, ותלווה במסמכים נוספים, לפי דרישת הוועדה או גורם שהוסמך על ידה.
    2. את הטפסים המלאים להגשת בקשה לקבלת הטבה, ניתן יהיה להוריד באתר האינטרנט.

## בחינת הבקשה

* 1. בקשה למתן הטבה תובא לבחינה ודיון בוועדה. הוועדה תבחן את הבקשה בהתאם להוראות המפורטות במסגרת מסלול ההטבה ומסלולי המשנה שלו. בין היתר, תבחן הוועדה את עמידת הבקשה בתנאי הסף ותשקול רק את הבקשות אשר הוחלט כי הן מקיימות את מלוא תנאי הסף.

### אמות המידה הוועדה תשקול את הבקשות שעברו את תנאי הסף ותעריך את טיבן בהתאם לאמות המידה המפורטות להלן. יובהר ויודגש כי אמות מידה אלו יחולו בכל אחד ממסלולי המשנה, אלא אם נקבע אחרת במפורש במסגרת מסלול המשנה.

* + 1. רמת החדשנות הטכנולוגית ומידת הייחודיות של התכנית.
    2. רמת האתגרים במימוש התוכנית.
    3. יכולות המבקש, ובכללן יכולות הניהול של החברה והיכולת להביא להשלמת התכנית ומימושה העסקי.
    4. פוטנציאל הצמיחה העסקי-כלכלי של המבקש עקב הצלחת התכנית.
    5. התרומה הטכנולוגית והתעסוקתית של התכנית לכלכלה הישראלית.
  1. במהלך בחינת הבקשה, הוועדה תהא רשאית לקבל ולהיעזר בחוות דעת מבודק מקצועי שימונה על ידי רשות החדשנות ו/או על ידי הגורם הממשלתי הרלבנטי.
  2. הבודק המקצועי יהא מוסמך לדרוש ממגיש הבקשה כל מידע נוסף הדרוש לשם בדיקת הבקשה.
  3. במסגרת הליך בדיקת הבקשה עשויים להצטרף לבודק המקצועי נציגים מטעם הגורם הממשלתי הרלבנטי.
  4. ועדת המחקר, או מי מטעמה, רשאית לפנות במהלך הבדיקה וההערכה אל המבקש בבקשה לקבלת הבהרות או בבקשה לקבלת מסמכים נוספים הדרושים לשם בחינת התכנית. המבקש ימסור לוועדת המחקר או לכל מי שהוסמך לכך מטעמה, כל פרט ומסמך נוסף שיתבקשו הדרושים לשם בחינתה של התוכנית.

## החלטת הוועדה

* 1. לאחר בחינת הבקשה כמפורט לעיל, תקבל הוועדה החלטה האם לאשר או לדחות את הבקשה.
  2. באם אישרה הוועדה את הבקשה, היא תקבע את שיעור המענק שיינתן למבקש, בהתאם למטרות מסלול המשנה.
  3. שיעור המענק יהיה בסך של 20%, 30%, 40% או 50% מהוצאות המחקר והפיתוח של התקציב המאושר. מתן מענק בשיעור אחר יתאפשר רק אם נקבע שיעורו במפורש במסגרת מסלול המשנה.

## אישור הבקשה

* 1. על בסיס החלטת הוועדה ייצא כתב אישור חתום אשר יכלול בין היתר את סכום המענק, תקופת מתן המענק ותנאים נוספים ככל שיקבעו על ידי הוועדה.
  2. כל שינוי באישור שיינתן למקבל האישור, יידרש לאישור מראש של הוועדה ולפי העניין גם של מורשי החתימה של רשות החדשנות.
  3. מי שבקשתו אושרה על ידי הוועדה יקבל על כך הודעה ויהיה עליו לחתום על כתב התחייבות בנוסח אשר תקבע הוועדה.
  4. האישור יכנס לתוקפו לאחר החתימה על כתב ההתחייבות כאמור והוצאת כתב אישור ע"י רשות החדשנות.

## הלוואות

הוועדה רשאית לאשר, לפי בקשת המבקש, כי במקום מענק לפי הוראות מסלול משנה זה תינתן הלוואה למבקש או למי שישקיע בתכנית.

## מקדמות

ועדת המחקר תהיה רשאית לאשר תשלום מקדמה על חשבון מענק, בהתאם להוראות שיקבעו לעניין זה על ידי מועצת הרשות.

## חוות דעת לגורמי ממשל

פרט לדיון בבקשות לקבלת מענקים מכוח מסלול הטבה זה, לבקשת הגורם הממשלתי הרלבנטי, יוכלו ועדות המחקר הפועלות במסלולי המשנה לפי העניין, לחוות דעתן על תכנית מחקר ו/או פיתוח ובפרט על מתקני הרצה של תאגידים המאוגדים בישראל שיועברו אליהן מאת אותו גורם ממשלתי בנושאים כגון: החדשנות הטכנולוגית של התאגיד כאמור, האתגרים במימוש התכנית, יכולות התאגיד לבצע את התוכנית, הפוטנציאל הכלכלי של התכנית ו/או של התאגיד ותרומתה של התכנית למשק בישראל.

## כפל תמיכה

יובהר כי במשך תקופת ביצוע התכנית המאושרת חל איסור לקבל סיוע מרשות החדשנות ו/או מהממשלה בגין מרכיבים בתכנית המאושרת בהתאם למסלול הטבה זה ומסלולי המשנה שלו.

## ידע וקניין רוחני

* 1. מבקש שתכניתו אושרה מתחייב לשמור על דיני הקניין הרוחני כפי שינהגו מזמן לזמן במדינת ישראל. המבקש מצהיר כי ידוע לו שאם יורשע בעבירה על דיני הקניין הרוחני של מדינת ישראל בפסק דיו סופי וחלוט, יהיו רשות החדשנות והוועדה, רשאיות לבטל למפרע כל הטבה, מענק, הלוואה, הטבת מס או יתרון כספי אחר שניתן לו, כולם או חלקם, ולדרוש את החזרתם בצירוף ריבית והפרשי הצמדה כחוק.
  2. הוראות חוק החדשנות, התקנות, הכללים והנהלים שהותקנו מכוחו והוראות מסלול הטבה מס' 1 של רשות החדשנות – קרן המו"פ, והנהלים והכללים שנקבעו מכוחו, בנוגע לשמירת הידע וזכויות הייצור בארץ, וההוראות שלא להעביר לאחר את הידע, הזכויות לגביו ואת זכויות הייצור שיופקו מהמחקר ומהפיתוח, ללא אישור מוקדם של הוועדה, יחולו על מענק רשות החדשנות והסיוע הניתנים במסגרת מסלול הטבה זה ומסלולי המשנה שלו, בשינויים המחויבים ממנו. למען הסר ספק, יובהר כי הבעלות המלאה על הידע והזכויות הנובעות ממנו, לרבות זכויות קניין רוחני, יהיו בבעלות מלאה ובלעדית של המבקש שתכניתו אושרה.
  3. אישורים בנוגע לבקשות אשר יוגשו בנוגע לנושאים המפורטים בסעיף 13 זה יינתנו ע"י ועדת המחקר.

## תמלוגים

כללי התמלוגים שיחולו במסגרת מסלול הטבה זה, אלו הם כללי התמלוגים הקבועים במסלול הטבה מס' 1 של רשות החדשנות – קרן המו"פ. יובהר ויודגש כי כללים אלו יחולו בכל אחד ממסלולי המשנה, אלא אם נקבע אחרת במפורש במסגרת מסלול המשנה.

## דיון חוזר

* 1. הוועדה תקיים דיון חוזר בכל החלטה שקיבלה, אם בתוך 45 ימים ממועד קבלת ההחלטה הגיש המבקש שבעניינו התקבלה החלטת הוועדה כאמור, בקשה מנומקת בכתב לקיים דיון חוזר.
  2. הגשת בקשה לדיון חוזר על-ידי המבקש טעונה תשלום אגרה בהתאם לתקנות אשר נקבעו לעניין זה מכוח חוק החדשנות.

## סמכויות פיקוח ואכיפה של רשות החדשנות

מבקש שתכניתו אושרה מתחייב בכל עת לאפשר לרשות החדשנות, או למי מטעמה, לרבות גורמים חיצוניים מטעמה, לבקר את פעולותיו, במועדים ובתנאים שיקבעו על ידם ולפעול על פי הנחיות רשות החדשנות כפי שייקבעו מעת לעת.

## מדידה והערכה על ידי הגורם הממשלתי

הגורם הממשלתי הרלבנטי ו/או רשות החדשנות יוכלו לדרוש ממקבל אישור אשר במסגרת תכנית שאושרה לו הופעל מתקן הרצה, נתונים ומידע ביחס למדידה והערכה של תפקודו של המתקן באתר ההרצה, על מנת להעריך את הצלחת התכנית שאושרה למבקש ואת האפשרות ליישמה בקנה מידה מסחרי.

## ביטול הסיוע

הוראות חוק החדשנות, לרבות פרק ח' לחוק החדשנות, לעניין ביטול הסיוע יחולו על ההטבות הניתנות במסגרת מסלול הטבה זה ומסלולי המשנה שלו.

## תקציב

* 1. מובהר כי הפעלתו של מסלול הטבה זה ומסלולי המשנה שלו תעשה בכפוף לסיכומים תקציביים של רשות החדשנות והגורמים הממשלתיים הרלבנטיים. בכל מקרה אין לראות במסלול הטבה זה ובמסלולי המשנה שלו התחייבות מטעם רשות החדשנות או מטעם הגורמים הממשלתיים הרלבנטיים לתשלום כלשהו.
  2. מתן הסיוע והפעלת מסלול ההטבה ומסלולי המשנה שלו כפופים לאישור התקציב מדי שנה בשנה, למגבלות התקציב ולתקציב המאושר למסלול ההטבה ומסלולי המשנה.
  3. רשות החדשנות רשאית לעדכן מעת לעת את הסכומים הנקובים במסלול הטבה זה ומסלולי המשנה שלו.
  4. במידה ובמועד האישור טרם אושר תקציב רשות החדשנות, יהיה אישור ההטבה כפוף לקיומו של תקציב בתקנה התקציבית המתאימה ולא תתקבל כל החלטה סופית בדבר המענק המאושר עד לאחר אישור התקציב על-ידי הגורמים הרלוונטיים.

## שונות

* 1. הוראות חוק החדשנות, התקנות, הכללים, הנהלים, התנאים וההוראות שנקבעו מכוחו (אם וככל שנקבעו) יחולו על מסלול הטבה זה ומסלולי המשנה שלו, בשינויים המחויבים ובכלל זה הוראות סימן ד' לפרק ג' לחוק החדשנות (ועדת המחקר), פרק ג1 לחוק החדשנות (חובת הזהירות וחובת האמונים של נושא משרה ברשות החדשנות), סעיף 15כ"ח לחוק החדשנות (החלת דינים), סעיף 15ל' לחוק החדשנות (הכנסות רשות החדשנות), פרק ד' לחוק החדשנות (אישור בקשות למתן הטבות), פרק ה' לחוק החדשנות ופרק ח' לחוק החדשנות (הוראות כלליות) ובכלל זה סעיף 47א לחוק החדשנות (עונשין).
  2. נהלים של מסלול ההטבה ומסלולי המשנה שלו, כפי שייקבעו ויפורסמו מעת לעת על ידי הוועדה, לרבות לעניין הליך הגשת הבקשות והדיון בהן, הם חלק בלתי נפרד ממסלול הטבה זה ומסלולי המשנה שלו. אם קיימת סתירה בין הוראות מסלול הטבה זה לבין הנהלים, תגברנה הוראות מסלול הטבה זה.
  3. בכל מקרה אין לראות במסלול הטבה זה ומסלולי המשנה שלו התחייבות מטעם רשות החדשנות לאשר בקשות/הצעות שתוגשנה או להעביר תשלום כלשהו.
  4. נהלים, כללים, הודעות וכיוצ"ב שיקבעו ביחס למסלול הטבה זה ומסלולי המשנה שלו יפורסמו באתר האינטרנט.

## תחילה

הוראות מסלול ההטבה תוקנו ביום \_\_\_ ב\_\_\_\_\_ 2018 והן מחליפות את הוראות מסלול ההטבה מיום 29 במאי 2018.

# נספח א'

# מסלול משנה א' – מסלול לתמיכה משותפת עם משרד הבריאות ומטה המיזם הלאומי ישראל דיגיטלית במשרד לשוויון חברתי

## כללי

האמור במסלול הטבה מס' 2 של רשות החדשנות - תמיכה בחדשנות טכנולוגית של התעשייה בשיתוף עם גורמי ממשל (להלן: "**מסלול ההטבה**") יחול על מסלול משנה לתמיכה משותפת עם משרד הבריאות ומטה המיזם הלאומי ישראל דיגיטלית במשרד לשוויון חברתי (להלן: "**מסלול המשנה**", "**משרד הבריאות**" ו"**מטה ישראל דיגיטלית**", בהתאמה), אלא אם נאמר מפורשות אחרת בגוף מסלול המשנה.

## מטרת מסלול המשנה

משרד הבריאות, מטה ישראל דיגיטלית ורשות החדשנות החליטו להשיק יחדיו תכנית לתמיכה במחקר ופיתוח, לרבות בהקמת מתקני הרצה (פיילוטים) אצל ארגוני בריאות בישראל, לטובת קידום תעשיות ישראליות בתחומי טכנולוגיות הרפואה, הבריאות והמזון, ולקידום מערכת הבריאות ובריאות הציבור בישראל.

## הגדרות

במסלול משנה זה תיוחד למונחים הבאים ההגדרה המופיעה בסעיף זה, גם אם נאמר אחרת בגוף מסלול ההטבה.

* 1. "**אזורי עדיפות לאומית**"

אזור פיתוח א' שנקבע לפי סעיף 40ד לחוק לעידוד השקעות הון, התשי"ט-1959.

* 1. "**ארגון בריאות**"

כל מוסד בו מתבצעת פעילות רפואית, לרבות בתי חולים לסוגיהם, קופות חולים, מרפאות, חברות אמבולנסים, מכונים רפואיים, מוסדות לגמילה מסמים ומעבדות.

* 1. "**מבקש**" או "**מגיש הבקשה**"

תאגיד שהתאגד ונרשם כדין בישראל ופועל בהתאם לדיני מדינת ישראל אשר הגיש בקשה לקבלת הטבה המוענקת במסגרת מסלול משנה זה, ואשר אינו ארגון בריאות.

* 1. **"חברת תעשיית ייצור"**

כהגדרת מונח זה במסלול הטבה מס' 36 – עידוד חדשנות טכנולוגית בתעשיית הייצור.

* 1. **"טכנולוגיות רפואה, בריאות ומזון"**

טכנולוגיות המביאות לשיפור בריאות הציבור או לייעול מערכת הבריאות.

טכנולוגיות אלו כוללות, בין היתר, את התחומים הבאים: תרופות, מוצרים ביוטכנולוגיים, כלי אבחון רפואי, ציוד רפואי, מכשור רפואי, מכשור רפואי לביש, מכשור רפואי סלולארי, מערכות מידע רפואיות, מערכות טלה-רפואה, טכנולוגיות רפואה מותאמת אישית, טכנולוגיות גנומיות, טכנולוגיות מבוססות מאגרי מידע ביולוגיים (Omics), מוצרים, תהליכים וטכנולוגיות בתחום המזון לשיפור בריאות הציבור.

* 1. **"קופת חולים"**

ארגון המעניק שירותי בריאות לעמיתיו, כהגדרתו בחוק ביטוח בריאות ממלכתי, התשנ"ד-1994.

## הליך הגשת הבקשות, בחינתן ואישורים שונים

* 1. במסגרת מסלול משנה זה תתאפשר הגשת בקשה לקבלת מענק לתמיכה ומימון של תכניות למחקר ופיתוח של טכנולוגיות רפואה, בריאות ומזון, באחד משני תתי-מסלולי משנה:
     1. **תת-מסלול חברות תעשייתיות:** במסגרת תת מסלול משנה זה, תינתן תמיכה בתכניות מחקר ופיתוח של מוצרים, תהליכים וטכנולוגיות בתחום רפואה, בריאות ומזון שיוגשו על ידי חברות תעשיית ייצור בלבד.
     2. **תת-מסלול בריאות דיגיטלית**: במסגרת תת מסלול משנה זה, תינתן תמיכה בתכניות מחקר ופיתוח, לרבות בהקמת מתקני הרצה, אשר יבוצעו בארגוני בריאות בישראל או יתבססו על יכולות, נתונים או מידע הנמצאים ברשותם.
     3. הגשת בקשה לקבלת מענק במסגרת תת-מסלול חברות תעשייתיות ובמסגרת תת-מסלול בריאות דיגיטלית, תעשה בכל אחת מהאפשרויות המפורטות בסעיף 5.1 במסלול ההטבה.
     4. בקשה לקבלת מענק תוגש על ידי המבקש בנוסח שייקבע בנהלי מסלול משנה זה.

## הרכב הוועדה

* 1. במסגרת **תת-מסלול חברות תעשייתיות,** ועדת המחקר היא ועדת המחקר הפועלת מכוח מסלול הטבה מס' 36 של רשות החדשנות – עידוד חדשנות טכנולוגית בתעשיית הייצור, אליה יתווסף נציג משרד הבריאות שימונה על ידי מנכ"ל משרד הבריאות - חבר.
  2. במסגרת **תת-מסלול בריאות דיגיטלית,** להרכב ועדת המחקר יתווספו הנציגים הבאים:
     1. עובד מדינה ממשרד הבריאות שימונה על ידי מנכ"ל משרד הבריאות – חבר;
     2. ראש מטה ישראל דיגיטלית במשרד לשוויון חברתי או עובד מדינה ממטה ישראל דיגיטאלית שימונה על ידו – חבר;
     3. נציג מקרב הציבור שמונה בהתאם לסעיף 9 לחוק החדשנות – חבר.

## תנאי סף

* 1. במסגרת **תת-מסלול** **חברות תעשייתיות**, תנאי הסף המפורטים בסעיף 5.2 למסלול ההטבה לא יחולו, ובמקומם יחולו תנאי הסף המפורטים במסגרת מסלול משנה א'- מופ"ת- מחקר ופיתוח בתעשיית הייצור, של מסלול הטבה מס' 36 – עידוד חדשנות טכנולוגית בתעשיית הייצור .
  2. במסגרת **תת-מסלול בריאות דיגיטלית**, יתווסף לתנאי הסף המפורטים בסעיף 5.2 למסלול ההטבה, תנאי סף תשיעי נוסף ומצטבר בו על מגיש הבקשה לעמוד להנחת דעתה של ועדת המחקר והוא: התכנית תבוצע בארגון בריאות בישראל, או תתבסס על יכולות, נתונים או מידע הנמצאים ברשותו.

## אמות מידה

* 1. במסגרת **תת-מסלול חברות תעשייתיות:**
     1. אמות המידה המפורטות בסעיף 6.2 למסלול ההטבה לא יחולו, ובמקומן יחולו אמות המידה המפורטות במסגרת מסלול משנה א'- מופ"ת- מחקר ופיתוח בתעשיית הייצור, של מסלול הטבה מס' 36 – עידוד חדשנות טכנולוגית בתעשיית הייצור.
     2. לאמות המידה המפורטות במסגרת מסלול משנה א' – מופ"ת – מחקר ופיתוח בתעשיית הייצור, של מסלול הטבה מס' 36 – עידוד חדשנות טכנולוגית בתעשיית הייצור, תתווסףאמת מידה נוספת לבחינת טיב הבקשות שיוגשו לקבלת מענק והיא: תרומת התוכנית לבריאות הציבור.
  2. במסגרת תת-מסלול **בריאות דיגיטלית**, תתווסף לאמות המידה המפורטות בסעיף 6.2 למסלול ההטבה, אמת מידה שישית נוספת לבחינת טיב הבקשות שיוגשו לקבלת מענק והיא: קידום מערכת הבריאות ובריאות הציבור בישראל ובעולם.

## שיעור המענק

* 1. במסגרת **תת-מסלול חברות תעשייתיות:**
     1. שיעור המענק יהיה 50% בלבד מהוצאות המחקר והפיתוח של התקציב המאושר.
     2. במקרים מיוחדים, בהם ועדת המחקר תסבור, בהתבסס על חוות דעת מקצועית מטעם משרד הבריאות, כי התוכנית המפורטת מביאה להשפעה יוצאת דופן על בריאות הציבור בישראל, היא תוכל לאשר מתן מענק בשיעור חריג של 60% מהוצאות המחקר והפיתוח של התקציב המאושר.
     3. קבעה ועדת המחקר בהתאם לסעיף 8.1.1 את שיעור המענק למקבל האישור, ייווספו 10% לאותו השיעור אם מקבל האישור מבצע את התוכנית באזורי עדיפות לאומית.
  2. במסגרת **תת-מסלול בריאות דיגיטלית**, במקרים בהם ועדת המחקר תסבור, בהתבסס על חוות הדעת המקצועית, כי התכנית המפורטת תשפיע בצורה יוצאת דופן על קידום מערכת הבריאות ובריאות הציבור בישראל ובעולם ו/או התכנית המפורטת מהווה פריצת דרך טכנולוגית בתחומה, היא תוכל לאשר מתן מענק בשיעור חריג של 60% או בשיעור של 75% מהוצאות המחקר והפיתוח של התקציב המאושר.

## ידע וקניין רוחני

* 1. במסגרת **תת-מסלול בריאות דיגיטלית** יחולו כללי הידע והקניין הרוחני הקבועים במסגרת מסלול הטבה מס' 1 – קרן המו"פ, בכפוף להוראות שתקבע ועדת המחקר בדבר אפשרות העברת הזכויות בידע, מתן רישיונות שימוש בנתונים והסכמי ידע וקניין רוחני אחרים החלים בין מגיש הבקשה לבין ארגון הבריאות, בהתחשב, בין היתר, בהשפעתם על יכולתו התחרותית ופוטנציאל הצמיחה של המבקש מצד אחד ויכולות המסחור של ארגון הבריאות מצד שני.
  2. כללי הידע והקניין הרוחני החלים במסגרת **תת-מסלול חברות תעשייתיות**, הם אלו הקבועים במסגרת מסלול משנה א'- מופ"ת- מחקר ופיתוח בתעשיית הייצור, של מסלול הטבה מס' 36 – עידוד חדשנות טכנולוגית בתעשיית הייצור.

## תמלוגים

כללי התמלוגים שחלים במסגרת **תת-מסלול חברות תעשייתיות**, אלו הם כללי התמלוגים הקבועים במסגרת מסלול משנה א'- מופ"ת- מחקר ופיתוח בתעשיית הייצור, של מסלול הטבה מס' 36 – עידוד חדשנות טכנולוגית בתעשיית הייצור).

## תחילה

הוראות מסלול משנה זה תוקנו ביום \_\_ ב\_\_\_\_\_ 2018, והן מחליפות את הוראות מסלול המשנה מיום 29 במאי 2018.

# נספח ב'

# מסלול משנה ב' – מסלול לתמיכה משותפת עם משרד התחבורה והבטיחות בדרכים

## כללי

האמור במסלול הטבה מס' 2 של רשות החדשנות - תמיכה בחדשנות טכנולוגית של התעשייה בשיתוף עם גורמי ממשל (להלן: "**מסלול ההטבה**") יחול על מסלול משנה לתמיכה משותפת עם משרד התחבורה והבטיחות בדרכים ועם מנהלת תחליפי נפט ותחבורה חכמה במשרד ראש הממשלה (להלן: "**מסלול המשנה**", "**משרד התחבורה**" ו-"**המנהלת**", בהתאמה), אלא אם נאמר מפורשות אחרת בגוף מסלול המשנה.

## מטרת מסלול המשנה

* 1. בהמשך להחלטת ממשלה מס' 2316 מיום 22.01.2017 בנושא הקמת תכנית לאומית לתחבורה חכמה, משרד התחבורה המנהלת ורשות החדשנות, החליטו לפעול במשותף להשקת תכנית תמיכה לקידום חדשנות טכנולוגית ובפרט מתקני הרצה (פיילוטים) של טכנולוגיות ותפיסות הפעלה חדשניות של טכנולוגיות במערך התחבורה, אשר יקדמו את המצב התחבורתי בישראל ויפתחו את התעשייה הישראלית עתירת הידע.
  2. מטרת מסלול משנה זה היא להביא לייעול ולשיפור התחבורה בישראל באמצעות תמיכה בחדשנות טכנולוגית ובפרט במתקני הרצה של חברות תעשייה ישראליות עתירות ידע.

## הגדרות

במסלול משנה זה תיוחד למונחים הבאים ההגדרה המופיעה בסעיף זה, גם אם נאמר אחרת בגוף מסלול ההטבה.

"**טכנולוגיות תחבורה**"

חדשנות טכנולוגית בנושא אמצעי תחבורה ותשתיות תחבורתיות וכן טכנולוגיות לשיפורן וייעולן.

טכנולוגיות אלו כוללות, בין היתר, את התחומים הבאים: כלי רכב אוטונומיים, כלי רכב חשמליים, כלי רכב מקושרים, מודלים שיתופיים לתחבורה, טכנולוגיות ניטור ועיבוד מידע תחבורתי, תפיסות חדשניות בהפעלת שירותי תחבורה, הקטנת גודש תחבורתי, הפחתת תאונות דרכים, צמצום השימוש בנפט ועידוד מעבר לתחבורה ציבורית.

## הרכב הוועדה

במסגרת מסלול משנה זה, להרכב ועדת המחקר יתווספו הנציגים הבאים:

* 1. מנכ"ל משרד התחבורה – חבר;
  2. שני עובדי מדינה שימנה מנכ"ל משרד התחבורה – חברים;
  3. ראש המנהלת או עובד מדינה שימונה על ידו – חבר;
  4. שני נציגים מקרב הציבור שימונו בהתאם לסעיף 9 לחוק החדשנות– חבר.

## תנאי סף

במסגרת מסלול משנה זה, יתווסף לתנאי הסף המפורטים בסעיף 5.2 למסלול ההטבה, תנאי סף נוסף ומצטבר בו על מגיש הבקשה לעמוד להנחת דעתה של ועדת המחקר, והוא: התכנית כוללת הפעלת מתקן הרצה בתחומי עידוד המעבר לתחבורה ציבורית, הפחתת תאונות הדרכים, הקטנת הגודש התחבורתי וצמצום השימוש בנפט בתחבורה.

## הליך הגשת הבקשות, בחינתן ואישורים שונים

* 1. במסגרת מסלול משנה זה תתאפשר הגשת בקשה לקבלת מענק לתמיכה ומימון של תכנית למחקר ופיתוח לרבות מתקני הרצה בתחום טכנולוגיות התחבורה.
  2. הגשת הבקשה לקבלת מענק תעשה בכל אחת מהאפשרויות המפורטות בסעיף 5.1 במסלול ההטבה.
  3. בקשה לקבלת מענק תוגש על ידי המבקש בנוסח שייקבע בנהלי מסלול משנה זה.

## אמות מידה

במסגרת מסלול משנה זה, יתווספו לאמות המידה המפורטות בסעיף 6.2 למסלול ההטבה, אמות המידה השישית והשביעית המפורטות להלן לבחינת טיב הבקשות שיוגשו לקבלת מענק:

* 1. מידת ההשפעה הצפויה של התכנית על ייעול ושיפור התחבורה בישראל, ובפרט על הקטנת הגודש, הפחתת תאונות הדרכים, צמצום השימוש בנפט לתחבורה ועידוד מעבר לתחבורה ציבורית.
  2. רמת ההתכנות הרגולטורית של ביצוע התכנית.

## שיעור המענק

במקרים מיוחדים בהם ועדה המחקר תסבור, בהתבסס על חוות דעת מקצועית מטעם משרד התחבורה, כי התכנית המפורטת בבקשה תגרום להשפעה יוצאת דופן על ייעול ושיפור התחבורה בישראל ומנימוקים מיוחדים שיירשמו, היא תוכל לאשר מתן מענק בשיעור חריג של 75% מהוצאות המחקר והפיתוח של התקציב המאושר.

## תחילה

תחילתו של מסלול משנה זה מיום 29 במאי 2018.

# נספח ג'

# מסלול משנה ג' – מסלול לתמיכה משותפת עם המשרד להגנת הסביבה

## כללי

האמור במסלול הטבה מס' 2 של רשות החדשנות - תמיכה בחדשנות טכנולוגית של התעשייה בשיתוף עם גורמי ממשל (להלן: "**מסלול ההטבה**") יחול על מסלול משנה לתמיכה משותפת עם המשרד להגנת הסביבה (להלן: "**מסלול המשנה**"), אלא אם נאמר מפורשות אחרת בגוף מסלול המשנה.

## מטרת מסלול המשנה

* 1. המשרד להגנת הסביבה ורשות החדשנות החליטו להשיק יחדיו תכנית לתמיכה בפיתוח טכנולוגיות סביבה ובפרט בהקמת מתקני הרצה בתחום זה, אשר יתרמו לשיפור איכות הסביבה מחד גיסא, ולפיתוח תעשייה ישראלית עתירת ידע מאידך גיסא. התכנית המשותפת תתמוך הן באמצעות כלי מימון והן על ידי ליווי ייעודי בהליכי רגולציה סביבתית, בהתאם לעניין.
  2. מטרת התכנית היא תמיכה בטכנולוגיות חדשניות בתחומי הגנת הסביבה, על מנת להגדיל את מספר הפיתוחים הטכנולוגיים המגיעים לשלב בחינת היתכנות הטכנולוגיה בקנה מידה תעשייתי ובקרב לקוחות רלבנטיים.

## הגדרות

במסלול משנה זה תיוחד למונחים הבאים ההגדרה המופיעה בסעיף זה, גם אם נאמר אחרת בגוף מסלול ההטבה.

* 1. **"טכנולוגיות סביבה"**

טכנולוגיה המביאה להפחתת השימוש במשאבי טבע ו/או להפחתה בפליטות של מזהמים, וזאת ביחס לכל מחזור החיים של המוצר.

טכנולוגיות אלו כוללות, בין היתר, את התחומים הבאים: מחזור והשבת חומרים; ייצור ואגירת אנרגיה נקייה; התייעלות אנרגטית; אופטימיזציה של תהליכי ייצור ותהליכי ייצור נקיים יותר, להקטנת פליטת מזהמים ו/או התייעלות במשאבים; טיפול וניקוי סביבה שזוהמה, כגון מים וקרקעות מזוהמות; חומרים מתקדמים ודרכים בהן ניתן לבדוק חומרים; בקרה והפחתה של מפגעים - רעש, רעידות, ריח; ניטור ובקרה של זיהום, במקור הפליטה ובסביבה; פיתוח הייצור של מוצרים ידידותיים יותר לסביבה, כגון בניה ירוקה; פיתוח שירותים סביבתיים כגון ניהול פסולות, ניהול משאבי מים וניהול שפכים; מחשוב ובקרה של תהליכי טיפול בזיהום; מודלים וכלים לשיפור היחס בין עלות לתועלת סביבתית במסגרת תהליך ייצור ומודלים ואלגוריתמים הקשורים לתכנון ויישום של כל האמור לעיל.

* 1. "**אזורי עדיפות לאומית**"

אזור פיתוח א' שנקבע לפי סעיף 40ד לחוק לעידוד השקעות הון, התשי"ט-1959.

## הרכב הוועדה

במסגרת מסלול משנה זה, להרכב ועדת המחקר יתווספו הנציגים הבאים:

* 1. עובד מדינה שימנה מנכ"ל המשרד להגנת הסביבה – חבר;
  2. נציג מקרב הציבור שמונה בהתאם לסעיף 9 לחוק החדשנות– חבר.

## הליך הגשת הבקשות, בחינתן ואישורים שונים

* 1. במסגרת מסלול משנה זה תתאפשר הגשת בקשה לקבלת מענק לתמיכה ומימון של תכניות מחקר ופיתוח לרבות מתקני הרצה בתחום טכנולוגיות סביבה.
  2. הגשת הבקשה לקבלת מענק תעשה בכל אחת מהאפשרויות המפורטות בסעיף 5.1 במסלול ההטבה.
  3. בקשה לקבלת מענק תוגש על ידי המבקש בנוסח שייקבע בנהלי מסלול משנה זה.

## אמות מידה

במסגרת מסלול משנה זה, תתווסף לאמות המידה המפורטות בסעיף 6.2 למסלול ההטבה, אמת מידה שישית לבחינת טיב הבקשות שיוגשו לקבלת מענק והיא: רמת ההגנה על הסביבה שהטכנולוגיה צפויה לאפשר לעומת טכנולוגיה קיימת, בהתחשב בהשפעות על הסביבה כמכלול.

## שיעור המענק

* 1. במקרים מיוחדים בהם ועדה המחקר תסבור, בהתבסס על חוות דעת מקצועית מטעם המשרד להגנת הסביבה, כי התכנית המפורטת בבקשה מאפשרת רמת הגנה יוצאת דופן על הסביבה ומנימוקים מיוחדים שירשמו, היא תוכל לאשר מתן מענק בשיעור חריג של 75% מהוצאות המחקר והפיתוח של התקציב המאושר.
  2. קבעה ועדת המחקר את שיעור המענק למקבל האישור, ייווספו 20% לאותו השיעור בהתקיים שני התנאים הבאים:
     1. פעילות המחקר והפיתוח שאושרה במסגרת התכנית המאושרת מתבצעת באזורי עדיפות לאומית.
     2. אתר ההרצה שאושר במסגרת התכנית המאושרת מוקם באזורי עדיפות לאומית.
  3. האמור בסעיף 7.2 הינו בכפוף לכך ששיעור המענק הכולל שיינתן למקבל האישור לא יעלה על שיעור המענק החריג הקבוע בסעיף 7.1.

## תחילה

תחילתו של מסלול משנה זה מיום 29 במאי 2018.

# נספח ד'

# מסלול משנה ד' – מסלול לתמיכה משותפת עם רשות החברות הממשלתיות במשרד האוצר

## כללי

האמור במסלול הטבה מס' 2 של רשות החדשנות - תמיכה בחדשנות טכנולוגית של התעשייה בשיתוף עם גורמי ממשל (להלן: "**מסלול ההטבה**") יחול על מסלול משנה לתמיכה משותפת עם רשות החברות הממשלתיות במשרד האוצר (להלן: "**מסלול המשנה**" ו"**רשות החברות הממשלתיות**", בהתאמה), אלא אם נאמר מפורשות אחרת בגוף מסלול המשנה.

## מטרת מסלול המשנה

* 1. רשות החברות הממשלתיות ורשות החדשנות החליטו להשיק יחדיו תכנית לתמיכה במחקר ופיתוח של מוצרים המציגים חדשנות טכנולוגית, ובפרט בהקמת מתקני הרצה (פיילוטים) של אותם מוצרים אצל חברות ממשלתיות, אשר צפויים להשפיע על ייעול פעילותיהן הכלכליות של החברות הממשלתיות ועל ביצועיהן העסקיים.
  2. מטרת התכנית היא תמיכה בחדשנות טכנולוגית, ובפרט בהקמת מתקני הרצה אשר ייושמו בחברות הממשלתיות ואשר יקדמו את התפתחותן של מערכות חדשנות (אקוסיסטם) נוספות בישראל.

## הגדרות

במסלול משנה זה תיוחד למונחים הבאים ההגדרה המופיעה בסעיף זה, גם אם נאמר אחרת בגוף מסלול ההטבה.

* 1. "**חברה ממשלתית**"

חברה ממשלתית או חברת בת של חברה ממשלתית על פי הגדרתה בחוק החברות הממשלתיות תשל"ה- 1975.

* 1. "**מבקש**" או "**מגיש הבקשה**"

תאגיד שהתאגד ונרשם כדין בישראל ופועל בהתאם לדיני מדינת ישראל אשר הגיש בקשה לקבלת הטבה המוענקת במסגרת מסלול משנה זה ואשר אינו חברה ממשלתית.

## הרכב הוועדה

במסגרת מסלול משנה זה, להרכב ועדת המחקר יתווספו הנציגים הבאים:

* 1. ראש רשות החברות הממשלתיות או עובד רשות החברות הממשלתיות שימונה על ידו – חבר;
  2. נציג מקרב הציבור שמונה בהתאם לסעיף 9 לחוק החדשנות – חבר.

## תנאי סף

במסגרת מסלול משנה זה, יתווסף לתנאי הסף המפורטים בסעיף 5.2 למסלול ההטבה, שני תנאי סף נוספים ומצטברים בהם על מגיש הבקשה לעמוד להנחת דעתה של ועדת המחקר, והם:

* 1. אתר ההרצה יהיה בתחומה של חברה ממשלתית ולחילופין התכנית תתבסס על יכולות, נתונים, או מידע הנמצאים ברשות החברה הממשלתית;
  2. התכנית נותנת מענה לצרכים הנגזרים מפעילותה של החברה הממשלתית.

## הליך הגשת הבקשות, בחינתן ואישורים שונים

* 1. הגשת הבקשה לקבלת מענק תעשה בכל אחת מהאפשרויות המפורטות בסעיף 5.1 במסלול ההטבה.
  2. בקשה לקבלת מענק תוגש על ידי המבקש בנוסח שייקבע בנהלי מסלול משנה זה.

## אמות מידה

במסגרת מסלול משנה זה, תתווסף לאמות המידה המפורטות בסעיף 6.2 למסלול ההטבה, אמת מידה שישית נוספת לבחינת טיב הבקשות שיוגשו לקבלת מענק והיא: ההשפעה הצפויה של התכנית על ייעול פעילותה הכלכלית של החברה הממשלתית ועל ביצועיה העסקיים השירותים והתפעוליים.בבחינת אמת מידה זו יינתן דגש לעמדת החברה הממשלתית.

## שיעור המענק

במקרים מיוחדים בהם ועדת המחקר תסבור, בהתבסס על חוות דעת מקצועית מטעם רשות החברות הממשלתיות, כי התכנית המפורטת תשפיע בצורה יוצאת דופן על ייעול פעילותה הכלכלית של החברה הממשלתית, היא תוכל לאשר מתן מענק בשיעור חריג של 60% מהוצאות המחקר והפיתוח של התקציב המאושר.

## תחילה

תחילתו של מסלול משנה זה מיום 29 במאי 2018.

# נספח ה'

# מסלול משנה ה' – מסלול לתמיכה משותפת עם משרד החקלאות ופיתוח הכפר

## כללי

האמור במסלול הטבה מס' 2 של רשות החדשנות - תמיכה משותפת עם גורמי ממשל בחדשנות טכנולוגית (להלן: "**מסלול ההטבה**") יחול על מסלול משנה לתמיכה משותפת עם משרד החקלאות ופיתוח הכפר (להלן: "**מסלול המשנה**" ו"**משרד החקלאות**", בהתאמה), אלא אם נאמר מפורשות אחרת בגוף מסלול המשנה.

## מטרת מסלול המשנה

* 1. עם המעבר של לשכת המדען הראשי במשרד הכלכלה לפעילות תחת רשות החדשנות, הוחלט על שינוי ושדרוג מסלול הטבה מס' 32 – תמיכה במו"פ עסקי בחקלאות באופן שיענה בצורה מיטבית על הצרכים הקיימים בקידום מערכת החדשנות בתחומי החקלאות בישראל, ויביא להשפעה מרבית על צמיחתה של תעשייה עתירת ידע בתחומי החקלאות (אגרוטק).
  2. מטרת המסלול היא תמיכה במחקר ובפיתוח של טכנולוגיות בתחום החקלאות.

## הגדרות

במסלול משנה זה תיוחד למונחים הבאים ההגדרה המופיעה בסעיף זה, גם אם נאמר אחרת בגוף מסלול ההטבה.

* 1. **"אזורי עדיפות לאומית**"

אזור פיתוח א' שנקבע לפי סעיף 40ד לחוק לעידוד השקעות הון, התשי"ט-1959.

* 1. **"טכנולוגיות בתחום החקלאות"**

טכנולוגיות לפיתוח מוצרים מבוססי צמחים ובעלי חיים, המשמשים למזון או לחומרי גלם תעשייתיים, וכן מוצרים לשיפור ולייעול תהליך הגידול של צמחים ובעלי חיים, לרבות שיטות ותשומות.

## הרכב הוועדה

במסגרת מסלול משנה זה, הרכב ועדת המחקר יהיה ועדת המחקר הפועלת מכוח מסלול הטבה מס' 23 של רשות החדשנות – תכנית חברות מתחילות. להרכב ועדה זו יתווספו הנציגים הבאים:

* 1. המדען הראשי במשרד החקלאות – חבר;
  2. עובד משרד החקלאות המכהן בתפקיד בתחום חדשנות טכנולוגית, שימנה מנכ"ל משרד החקלאות – חבר;
  3. נציג מקרב הציבור שמונה בהתאם לסעיף 9 לחוק החדשנות – חבר.

## הליך הגשת הבקשות, בחינתן ואישורים שונים

* 1. במסגרת מסלול משנה זה תתאפשר הגשת בקשה לקבלת מענק לתמיכה ומימון של תכנית למחקר ופיתוח לרבות מתקני הרצה של טכנולוגיות בתחום החקלאות.
  2. הגשת הבקשה לקבלת מענק תעשה בכל אחת מהאפשרויות המפורטות בסעיף 5.1 במסלול ההטבה.
  3. בקשה לקבלת מענק תוגש על ידי המבקש בנוסח שייקבע בנהלי מסלול משנה זה.

## שיעור המענק

* 1. במסלול משנה זה, יתווסף לשיעורי המענק, שיעור מענק נוסף בסך 60% מהוצאות המחקר והפיתוח של התקציב המאושר.
  2. קבעה ועדת המחקר בהתאם לסעיף 5.1 את שיעור המענק למקבל האישור, ייווספו 10% לאותו השיעור אם מקבל האישור מבצע את התוכנית באזורי עדיפות לאומית.

## תחילה

תחילתו של מסלול משנה זה מיום \_\_ ב\_\_\_\_\_ 2018.

# נספח ו'

# מסלול משנה ו' – מסלול לתמיכה משותפת עם מערך הסייבר הלאומי במשרד ראש הממשלה

## כללי

האמור במסלול הטבה מס' 2 של רשות החדשנות - תמיכה בחדשנות טכנולוגית של התעשייה בשיתוף עם גורמי ממשל (להלן: "**מסלול ההטבה**") יחול על מסלול משנה לתמיכה משותפת עם מערך הסייבר הלאומי במשרד ראש הממשלה (להלן: "**מסלול המשנה**" ו"**מערך הסייבר**", בהתאמה), אלא אם נאמר מפורשות אחרת בגוף מסלול המשנה.

## מטרת מסלול המשנה

* 1. רשות החדשנות ומערך הסייבר החליטו לפעול במשותף בביצוע תכנית לקידום מחקר ופיתוח בתחומי הגנה בסייבר. תכנית זו מקודמת על ידי הצדדים כמענה ממשלתי המותאם לצרכים ולפוטנציאל הייחודי של תעשיית הגנת הסייבר בישראל.
  2. מטרת מסלול משנה זה הינה תמיכה במו"פ שיקדם את יכולות תעשיית הגנת הסייבר הישראליות, ישפר את יכולת התחרותיות של תעשיית הגנת הסייבר בישראל ומיצובה בחזית התחום בעולם.

## הגדרות

במסלול משנה זה תיוחד למונחים הבאים ההגדרה המופיעה בסעיף זה, גם אם נאמר אחרת בגוף מסלול ההטבה.

* 1. **"אזור גיאוגרפי"**

אירופה; צפון אמריקה; אמריקה הלטינית; אסיה; אזור שאר העולם.

* 1. "**אזורי עדיפות לאומית**" – אזור פיתוח א' שנקבע לפי סעיף 40ד לחוק לעידוד השקעות הון, התשי"ט-1959.
  2. **"טכנולוגיית הגנה בסייבר"**

טכנולוגיות להגנה על מרחבי סייבר שונים או חלקים שונים של מרחב הסייבר (החל ממערכת בודדת, דרך רשתות ארגוניות וכלה ברשתות מדינתיות), מפני איומי תקיפה (שנועדה לפגוע בזמינות, או אמינות המידע, לשבש את הפעילות המצופה של מערכת, להשפיע או לאסוף נתונים) או מפני איומים קונבנציונליים המתארגנים בתווך הסייבר. אמצעי ההגנה למרחבי סייבר הינם מגוונים ועשויים לכלול חומרות ותוכנות, תשתיות תומכות, יכולות פאסיביות ואקטיביות, יכולות מקדימות ואחרות, יכולות גנריות ויכולות ייעודיות (מול איום ספציפי או לטובת הגנה על מערכת ספציפית).

* 1. **"מרחב הסייבר"**

המרחב הפיזי והלא פיזי, שנוצר או מורכב, מחלק או מכלל הגופים הבאים: מחשבים, מערכות ממוכנות, רשתות תקשורת, תוכנות, נתונים, מידע ממוחשב, תוכן דיגיטלי, נתוני תעבורה ובקרה והמשתמשים בכל אלה.

## הרכב הוועדה

במסגרת מסלול משנה זה, להרכב ועדת המחקר יתווסף עובד מדינה שימונה על ידי ראש מערך הסייבר– חבר.

## הליך הגשת הבקשות בחינתן ואישורים שונים

* 1. במסגרת מסלול משנה זה תתאפשר הגשת בקשה לקבלת מענק לתמיכה ומימון של תכנית למחקר ופיתוח של טכנולוגיות הגנה בסייבר, באחד משני תתי-מסלולי משנה:
     1. **תת-מסלול טכנולוגיות פורצות דרך:** במסגרת תת מסלול משנה זה, תינתן תמיכה בתכניות המציגות פתרונות פורצי דרך המבוססים על טכנולוגיות הגנה בסייבר בעלות פוטנציאל השפעה משמעותי על תעשיית הגנת מרחב הסייבר העולמית, ומיועדים ליצירת עוגנים טכנולוגיים שעל בסיסם יוכלו להיווצר חברות סייבר גדולות בישראל.
     2. **תת-מסלול המצרה:** במסגרת תת מסלול משנה זה**,** תינתן תמיכה בחברות לצורך גישור על פערים במעבר משלב הוכחת היכולת הטכנולוגית לשלב בו מפותח מוצר חדש ועובד, דרך מתן תמיכה בתהליכי הוכחת היתכנות (POC) והמצרה מעבר לביצוע המחקר והפיתוח הטכנולוגי.
  2. **אופן הגשת בקשה** 
     1. הגשת הבקשה לקבלת מענק תעשה בכל אחת מהאפשרויות המפורטות בסעיף 5.1 במסלול ההטבה.
     2. בקשה לקבלת מענק תוגש על ידי המבקש בנוסח שייקבע בנהלי מסלול ההטבה.
     3. בקשה לקבלת מענק במסגרת תת-מסלול טכנולוגיות פורצות דרך תוגש כתכנית רב שנתית על פי הגדרתה בסעיף 2.15 במסלול ההטבה ובהתאם לנהלי מסלול המשנה.
     4. בקשה לקבלת מענק במסגרת תת-מסלול המצרה תוגש כתכנית שנתית על פי הגדרתה בסעיף 2.16 במסלול ההטבה ובהתאם לנהלי מסלול המשנה.

## תנאי סף

במסגרת תת-מסלול המצרה, יתווספו לתנאי הסף המפורטים בסעיף 5.2 למסלול ההטבה, ארבעה תנאי סף נוספים ומצטברים בהם על מגיש הבקשה לעמוד להנחת דעתה של ועדת המחקר, והם:

* 1. התוכנית כוללת שלב הפעלת מתקן הרצה אצל לקוח פוטנציאלי.
  2. מגיש הבקשה יכול להגיש לכל היותר בקשה אחת בשנה קלנדרית להוכחת היתכנות בישראל ללקוח אחד בלבד או לחלופין בקשה אחת בשנה קלנדרית להוכחת היתכנות מחוץ לישראל עד שני לקוחות באותו אזור גיאוגרפי, על מנת לאפשר סיום פיתוח והעמדת מוצר עובד.
  3. קיימת הוכחת היתכנות לטכנולוגיה שפותחה כבסיס לבקשה, וקיים אב טיפוס ברמה מעבדתית שמרכיביו אומתו בסביבה טכנולוגית רלבנטית לפתרון.
  4. התכנית מביאה, לכל הפחות, למוצר טרום מסחרי (בתצורתו הסופית) שהושלמו לגביו כל הניסויים, הבחינות ושילוב הממשקים הדרושים לצורך מסחורו.

## אמות מידה

במסגרת תת-מסלול טכנולוגיות פורצות דרך, תתווסף לאמות המידה המפורטות בסעיף 6.2 למסלול ההטבה, אמת מידה שישית המפורטת להלן לבחינת טיב הבקשות שיוגשו לקבלת מענק והיא: פריצת הדרך הטכנולוגית שמציגה הבקשה בתחום טכנולוגיות הגנה בסייבר.

## שיעור המענק

* 1. בתת-מסלול טכנולוגיות פורצות דרך:
     1. יתווסף לשיעורי המענק, שיעור מענק נוסף בסך 66% מהוצאות המחקר והפיתוח של התקציב המאושר.
     2. קבעה ועדת המחקר בהתאם לסעיף 8.1.1 את שיעור המענק למקבל האישור, ייווספו 10% לאותו השיעור אם מקבל האישור מבצע את התוכנית באזורי עדיפות לאומית.
     3. התקציב המאושר יהיה לכל היותר 5 מיליון ₪ לשנה.
  2. בתת-מסלול המצרה:
     1. שיעור מענק שיינתן לתכנית הכוללת הוכחת היתכנות של מוצר עם לקוח בארץ יהיה 20% או 30% בלבד מהתקציב המאושר, לתכנית בהיקף תקציב מאושר של עד 1 מיליון ₪.
     2. שיעור המענק שיינתן לתכנית הכוללת הוכחת היתכנות של מוצר עם לקוח אחד מחוץ לישראל יהיה 30%, 40% או 50% בלבד מהתקציב המאושר, לתכנית בהיקף תקציב מאושר של עד 1.5 מיליון ₪.
     3. שיעור המענק שיינתן לתכנית הכוללת הוכחת היתכנות של מוצר עם שני לקוחות מחוץ לישראל מאותו אזור גיאוגרפי, יהיה 30%, 40% או 50% בלבד מהתקציב המאושר, לתכנית בהיקף תקציב מאושר של עד 2.5 מיליון ₪.

## תחילה

תחילתו של מסלול משנה זה מיום 9 באוגוסט 2018.